Rekisteröityminen tapahtuu perusilmoituksella

Perusilmoituksen tiedot

Avoimuusrekisteriin on ilmoitettava seuraavat perustiedot (perusilmoitus):

* yksityisen elinkeinonharjoittajan toiminimi, mahdollinen aputoiminimi, yritys- ja yhteisötunnus tai muu vastaava tunniste sekä yhteystietoina sähköpostiosoite tai postiosoite ja puhelinnumero;
* oikeushenkilön toiminimi, mahdollinen aputoiminimi, yritys- ja yhteisötunnus tai muu vastaava tunniste sekä yhteystietoina sähköpostiosoite tai postiosoite ja puhelinnumero;
* toiminnan luonnetta ilmaiseva tieto;
* taloudelliset tiedot;
* rekisteröinnin päivämäärä;
* tieto toiminnan lopettamisesta ja ajankohta;
* tieto toiminnan uudelleen aloittamisesta ja ajankohta.
* Rekisterivelvollisen on rekisteröidyttävä ennen yhteydenpidon aloittamista. Tällä pyritään siihen, että avoimuusrekisteri tarjoaa ajantasaista tietoa lobbaajista. Samalla vaikuttamisen kohteet saavat tietoa eri toimijoista, jotka pyrkivät vaikuttamaan heihin tai avustavat vaikuttamisessa.
* Perusilmoituksessa ei vielä anneta tietoa varsinaisesta yhteydenpidosta, vaan tämä tehdään vasta tietojen päivittämisen yhteydessä. Tällä korostetaan myös sitä, että avoimuusrekisteriin rekisteröidään ensisijaisesti suunnitelmallista ja säännöllistä yhteydenpitoa erotuksena satunnaisesta yhteydenpidosta.
* Rekisteriviranomainen käsittelee ilmoituksen mahdollisimman kevyellä menettelyllä. Rekisterivelvollisen ei tarvitse jäädä odottamaan viranomaisen hyväksyntää, koska kyseessä on ilmoitusmenettely.
* Perustietoja tulee päivittää viipymättä, mikäli ne muuttuvat, kuten toiminnan tilaa kosket tiedot. Tällä pyritään siihen, ettei rekisteri sisällä vääriä tai vanhentuneita tietoja rekisteröityneestä tahosta. Tällaiset tiedot olisivat omiaan vähentämään rekisterin luotettavuutta.
* Taloudelliset tiedot sisältäisivät toimijan arvion tilikauden vaikuttamistoiminnan resursseista. Tiedot annettaisiin tilikauden päättyessä, sillä edellytyksellä, että toimija on harjoittanut soveltamisalan mukaista toimintaa kyseisenä tilikautena.

Toimintailmoitus annetaan 2 kertaa vuodessa

Toimintailmoituksen tiedot

Avoimuusrekisteriin ilmoitetaan seuraavat yhteydenpitoa koskevat tiedot (toimintailmoitus raportointijaksosta):

* yhteydenpidon kohde
	+ yhteydenpidon aiheet
	+ yhteydenpidon tavat ja niiden määrien suuruusluokka (esim. 1-5, 5-10, yli 10 jne.)
	+ tapaamisten ajankohdat kuukausitasolla;
	+ vaikuttamistoiminta muiden yhteisöjen kautta;
* tieto toimeksiantajasta tai toimeksiannon toteuttajasta, jos yhteydenpito tehdään kolmannen osapuolen toimesta.

ja avustamista koskevat tiedot:

* yhteydenpitoon liittyvästä neuvonnasta ilmoitetaan neuvonnan kohde, aihe ja ajankohta.
* Rekisteröityneet ilmoittaisivat toiminnastaan jälkikäteen kaksi kertaa vuodessa toimintailmoituksella, joka on kooste rekisterivelvollisen harjoittamasta vaikuttamistoiminnasta raportointijakson ajalta.
* Vaikuttamistoiminnasta ilmoitetaan yhteydenpidon kohteet, aiheet, määrät, tavat ja ajankohdat. Tämän lisäksi ilmoitettaisiin, onko kysymyksessä toimeksianto. Jotta raportointi ei olisi liian kuormittavaa, tietoa pyrittäisiin antamaan mahdollisuuksien mukaan yleisellä tasolla (esim. ajankohta kuukausitasolla).
* Toimintailmoituksessa yksilöitäisiin vain yhteydenpidon kohde (henkilön tarkkuudella yksilöitäisiin kansanedustajat, ministeristä tai näiden avustajat; organisaatioiden osalta yksilöitäisiin osasto- ja yksikkötieto), tavat, ajankohdat ja aiheet sekä mahdollinen toimeksianto. Tiedot yhteydenpidon määristä annettaisiin kootummin. Esimerkiksi yhteydenpidon määrät voitaisiin ilmoittaa suuruusluokissa eri yhteydenpitotapojen mukaan. Näin tehdään esimerkiksi Irlannissa.
* Neuvonnan osalta toimintailmoituksessa ilmoitettaisiin ainoastaan neuvonnan tilaaja, aiheet ja ajankohta.
* Toimintailmoituksen tekninen toteutus tulee tehdä mahdollisimman kevyeksi ja käyttäjäystävälliseksi, jottei se kuormita raportointivelvollisia.

Rekisteriviranomaisen toiminta

Rekisteriviranomainen

Avoimuusrekisteriin liittyvät tehtävät pyritään keskittämään yhdelle rekisteriviranomaiselle, jonka tulisi olla:

* Mahdollisimman neutraali toimija. Avoimuusrekisteri sääntelee lobbausta, jolloin on tärkeää, ettei rekisteriviranomainen ole itsessään keskeinen lobbauskohde. Rekisteriviranomaisen tulisi myös mahdollisesti olla sellainen toimija, joka ei herätä negatiivista tai vääränlaista kuvaa lobbauksesta.
* Kokemusta valvontatoiminnasta ja rekisterien ylläpidosta.
* Mahdollisimman tuttu toimija rekisterivelvollisille
* Ymmärrystä kehittämistoiminnasta, informaatio-ohjauksesta ja aktiivisesta sidosryhmäyhteistyöstä

Laissa määriteltävän rekisteriviranomaisen tehtäviin kuuluisivat seuraavat asiat:

* **Ohjaus- ja neuvontatehtävät** liittyvät siihen, että rekisterivelvolliset suoriutuvat rekisteröitymis- ja raportointivelvoitteista. Rekisterin tavoitteet ja soveltamisalan laajuus huomioiden ohjaus- ja neuvontatehtävä tulevat olemaan merkittävässä asemassa rekisteriviranomaisen toiminnassa. Tämä tulee huomioida myös rekisteriviranomaisen resursseissa. Oletettavaa on, että varsinkin alkuvaiheessa huomattava määrä rekisterivelvollisista tarvitsee jonkinasteista ohjaus- ja neuvontapalvelua suoriutuakseen velvoitteistaan.
* **Valvonta**tehtävät liittyisivät joko tietoon tulleiden rekisteröitymisvelvoitteiden laiminlyönnin selvittämiseen tai raportointivelvoitteiden täyttämisen valvontaan. Raportointi tehtäisiin ilmoitusmenettelyllä, jota valvottaisiin lähtökohtaisesti jälkikäteistarkastuksilla. Tietojen oikeellisuuden varmistamiseksi rekisteriviranomaiselle säädettäisiin oikeus oma-aloitteisesti korjata tai poistaa selvästi virheellisiä tietoja rekisteristä, minkä lisäksi rekisteriviranomaisella tulisi olla mahdollisuus kehottaa toimijaa korjaamaan laiminlyönti uhkasakon uhalla.
* **Rekisterin tekninen ylläpito**. Avoimuusrekisterille luodaan sähköinen palvelu, jonka toteuttamisesta ja ylläpidosta vastaa rekisteriviranomainen.
* **Tarkemman ohjeistuksen antaminen.** Rekisteriviranomaisen vastuulla olisi antaa tarkempaa ohjeistusta avoimuusrekisterin toiminnasta. Irlannin esimerkin mukaisesti rekisteriviranomaisen tulee antaa monen tasoista ohjeistusta ja informaatiota, jotta rekisterivelvolliset saavat riittävästi tietoa velvollisuuksistaan.
* **Raportointi.** Rekisteriviranomaisen tehtävänä olisi raportoida vuosittain toiminnastaan ja tehdä yhteenveto avoimuusrekisterin tapahtumista.

Hyvän edunvalvontatapa

Yhteistyöelimestä säätäminen

Avoimuusrekisterin osalta keskeistä on edunvalvontakentän sitoutuminen luotavan sääntelyn noudattamiseen ja hyvän edunvalvontakulttuurin kehittämiseen. Tähän voidaan pyrkiä rekisteriviranomaisen ja edunvalvontakentän tiiviillä ja tunnustetulla yhteistyöllä.

Avoimuusrekisterilakiin voitaisiin ottaa kirjaus yhteistyöelimestä, joka käsittelisi edunvalvontaa liittyviä asioita ja avoimuusrekisterin piiriin liittyvää toimintaa.

Neuvottelukunnan kokoonpanossa olisi edustettuna laaja-alaisesti edunvalvontaan ja sen avoimuuteen liittyvää asiantuntemusta.

* Tavoitteena on luoda edunvalvonnalle eettistä koodistoa, jolla pyritään torjumaan epäasiallista vaikuttamista.
* Hyvästä edunvalvontatavasta on vaikeaa tehdä oikeudellisesti velvoittavaa ja sanktioitua sääntelyä, jolloin keskiöön nousee toimijoiden sitouttaminen pehmeämpään sääntelyyn, jonka tekemisestä olisi maininta avoimuusrekisterilaissa.
* Lakiin voitaisiin kuitenkin sisällyttää minimimääritelmä: edunvalvonnan tulee noudattaa lakia. Tämä tarkoittaisi sitä, ettei edunvalvonta voi perustua lahjontaan, uhkailuun, kiristykseen tai muuhun vastaavaan toimintaan, joka on jo lainsäädännössä kiellettyä ja rangaistavaa. Rekisteriviranomaiselle ei myöskään tarvitsisi antaa uusia valtuuksia, vaan valvonta ja sanktiointi hoituisivat muun toimijan, kuten poliisin kautta. Samalla tehtäisiin eroa laillisen edunvalvonnan ja laittoman edunvalvonnan välille, ja korostettaisiin avoimuusrekisteriin rekisteröitävän vaikuttamistoiminnan olevan laillista toimintaa. Tämä myös mahdollistaisi myöhemmin pohdinnan esimerkiksi vaikutusvallan väärinkäytöksen kriminalisoinnin säätämisestä.
* Näin toteutettuna hyvä edunvalvontatapa voidaan sitoa rekisteröintiin siten, että kaikki rekisteröityvät sitoutuvat rekisteröityessään minimivaatimukseen. Tarkempaan, rekisteriviranomaisen luomaan, ohjeistukseen sitouttaminen tapahtuisi laadukkaalla toimeenpanolla. Tähän liittyisi muun muassa tiiviin keskusteluyhteyden pitäminen edunvalvontakenttään. Keskusteluyhteydelle olisi hyödyllistä luoda formaalimmat puitteet, kuten edunvalvonta-asioihin keskittyvä neuvottelukunta.